## Rješenje kojim se ovlaštenom društvu Volksbank d.d., Zagreb, MBS: 080126398 oduzima dozvola za obav­ljanje poslova upravljanja portfeljem vrijednosnih papira za račun nalogodavca - vlasnika portfelja i investicijskog savjetovanja

### NN 116/2006 (30.10.2006.), Rješenje kojim se ovlaštenom društvu Volksbank d.d., Zagreb, MBS: 080126398 oduzima dozvola za obav­ljanje poslova upravljanja portfeljem vrijednosnih papira za račun nalogodavca - vlasnika portfelja i investicijskog savjetovanja

# HRVATSKA AGENCIJA ZA NADZOR FINANCIJSKIH USLUGA

**2600**

Temeljem odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
Uprava Hrvatske agencije za nadzor financijskih usluga, po službenoj dužnosti u
predmetu oduzimanja dozvole za obavljanje poslova s vrijednosnim papirima
ovlaštenom društvu VOLKSBANK d.d. Zagreb, Varšavska 9, na sjednici održanoj 19.
listopada 2006. godine donijela je

## RJEŠENJE

1. Ovlaštenom društvu VOLKSBANK d.d. Zagreb, Varšavska 9, MBS: 080126398,
oduzima se dozvola za obavljanje sljedećih poslova s vrijednosnim papirima iz
članka 34. Zakona o tržištu vrijednosnih papira (»Narodne novine« br. 84/02):
a) točka 3. – upravljanje portfeljem vrijednosnih papira za račun nalogodavca –
vlasnika portfelja;
b) točka 7. – investicijsko savjetovanje.
2. Dozvola iz točke 1. izrijeke ovog rješenja neće se oduzeti ukoliko ovlašteno
društvo VOLKSBANK d.d. Zagreb, Varšavska 9, u roku od 3 mjeseca od dana
konačnosti ovog rješenja zaposli investicijskog savjetnika na neodređeno
vrijeme, te ukoliko u istom roku ne nastupi bilo koji od razloga za oduzimanje
dozvole propisan odredbama članka 52. stavak 1. Zakona o tržištu vrijednosnih
papira.
3. Ovo rješenje upisuje se u Registar ovlaštenih društava, koji vodi Hrvatska
agencija za nadzor financijskih usluga.
4. Nalaže se ovlaštenom društvu VOLKSBANK d.d., Zagreb, Varšavska 9, u roku od 7
dana od dana konačnosti ovog rješenja, obavijestiti o oduzimanju dozvole svakog
nalogodavca s kojim ima zaključen ugovor o upravljanju portfeljem, te bez odgode
dostaviti Hrvatskoj agenciji za nadzor financijskih usluga dokaz o učinjenom.
5. Nalaže se ovlaštenom društvu VOLKSBANK d.d., Zagreb, Varšavska 9, u roku od 7
dana od dana konačnosti ovog rješenja, provesti otkaz registracije svih
vrijednosnih papira s »računa portfelja« u Središnjoj depozitarnoj agenciji d.d.
Zagreb, te bez odgode dostaviti Hrvatskoj agenciji za nadzor financijskih usluga
dokaz o učinjenom.
6. Ovo rješenje objavit će se u »Narodnim novinama«.

```
Obrazloženje
```

Komisija za vrijednosne papire Republike Hrvatske je rješenjem, klasa: UP/I-450-08/04-02/156
od 21. listopada 2004. godine, društvu VOLKSBANK d.d. Zagreb (dalje: Društvo)
izdala dozvolu za obavljanje poslova s vrijednosnim papirima iz članka 34. točke
1. – 8. Zakona o tržištu vrijednosnih papira (»Narodne novine« br. 84/02, dalje:
ZTVP).
Odredbama članka 57. stavci 1. i 2. ZTVP-a propisano je da ovlašteno društvo
može obavljati poslove s vrijednosnim papirima samo ako je zaposlilo najmanje
jednog brokera, odnosno da može obavljati poslove iz članka 34. točke 3. i 7.
ZTVP-a samo ako je, pored brokera, zaposlilo još najmanje jednog investicijskog
savjetnika.
Na poziv Hrvatske agencije za nadzor financijskih usluga (dalje: Agencija), da
dostavi podatke o zaposlenicima koji obavljaju poslove brokera i poslove
investicijskog savjetnika, Društvo je 7. rujna 2006. godine dostavilo podatke o
brokerima, dok je glede investicijskog savjetnika dostavilo očitovanje. U
predmetnom očitovanju se navodi da je ovlašteni investicijski savjetnik prestao
raditi u Društvu, slijedom čega je, do zapošljavanja nove osobe, Društvo
privremeno obustavilo obavljanje poslova iz članka 34. točke 3. i 7. ZTVP-a.
Odredbom članka 52. stavak 1. točka 11. ZTVP-a propisano je da će Agencija
ovlaštenom društvu oduzeti dozvolu za obavljanje jednog ili više poslova s
vrijednosnim papirima, ako nema zaposlenog brokera ili investicijskog savjetnika
kada je to propisano, ili ako poslove s vrijednosnim papirima za račun
nalogodavca obavljaju osobe koje nisu brokeri ili investicijski savjetnici.
Pritom je, odredbom stavka 6. istog članka ZTVP-a predviđena mogućnost da
Agencija, kada utvrdi postojanje navedenog razloga za oduzimanje dozvole, u
rješenju o oduzimanju dozvole odredi da dozvolu neće oduzeti ako ovlašteno
društvo u roku koji odredi Agencija ispravi nezakonitosti, a za vrijeme (koje ne
može biti dulje od jedne godine od dana konačnosti rješenja o oduzimanju
dozvole) ne nastupi bilo koji od razloga za oduzimanje dozvole iz stavka 1.
istog članka ZTVP-a.
Ovdje napominjemo da se, sukladno odredbi članka 23. Zakona o Hrvatskoj agenciji
za nadzor financijskih usluga (»Narodne novine« br. 140/05, dalje: Zakon o
Agenciji), koji je stupio na snagu 28. studenoga 2005. godine, a primjenjuje se
od 1. siječnja 2006. godine, u ZTVP-u, drugim zakonima i svim podzakonskim
propisima naziv »Komisija za vrijednosne papire Republike Hrvatske« zamjenjuje
nazivom »Hrvatska agencija za nadzor financijskih usluga«, koja je pravni
sljednik Komisije za vrijednosne papire Republike Hrvatske.
Slijedom svega naprijed izloženog, Agencija je odlučila kao u točkama 1. i 2.
izrijeke ovog rješenja, a što će se upisati u Registar ovlaštenih društava u
koji je Društvo upisano pod brojem 97 (devedeset sedam).
U slučaju utvrđenih nezakonitosti i nepravilnosti Agencija je, sukladno odredbi
članka 15. stavak 4. točka 6. ZTVP-a, ovlaštena naložiti poduzimanje mjera koje
pridonose uspostavljanju zakonitosti i usklađivanju rada sa zakonima i drugim
propisima. Stoga je Društvu naloženo da u roku od 7 dana od dana konačnosti ovog
rješenja obavijesti svakog nalogodavca s kojim ima zaključen ugovor o
upravljanju portfeljem o oduzimanju dozvole, da provede otkaz registracije svih
vrijednosnih papira s »računa portfelja« u Središnjoj depozitarnoj agenciji d.d.
Zagreb, te da dokaz o svemu učinjenom bez odgode dostavi Agenciji.
Sukladno odredbama članka 8. stavak 3. Zakona o Agenciji, ovo rješenje objavit
će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-450-08/06-05/13
Urbroj: 326-111/06-1
Zagreb, 19. listopada 2006.

Predsjednik Uprave
**Ante Samodol,** v. r.

Rješenje, NN 116/2006-2600
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)